text: Dracula truede togfører
  26 oktober 2014 kl. 09.50
  En 26-årig mand, der var udklædt som Dracula, truede en togfører med tæsk, da DSB-manden ikke ville lade vampyren komme med toget mod København.
  Politiet blev kaldt til Fredericia banegård kl. 2.14. Manden havde forlangt, at togføreren skulle omdirigere toget til København. Og han forlangte at komme med - uden billet. DSB-manden havde ikke noget hvidløg, men afviste at tage Dracula med til hovedstaden.
  - Han sagde noget med, at han ville smadre ham, hvis han ikke kom med toget, siger vagtchef Jørn Lindhardt, Sydøstjyllands Politi.
  Den 26-årig er i første omgang indstillet til en bøde efter det, som i dag hedder ordensbekendtgørelsen.
  - Men måske ender det med en sigtelse for trusler mod tjenestemand i funktion, siger vagtchefen. DSB-folk er omfattet af den samme paragraf som politimænd i uniform.
  